Document ID: 32009D0127

SKLEP SVETA
z dne 18. decembra 2008
o sklenitvi Sporazuma o sodelovanju med Evropsko skupnostjo in državami članicami na eni strani ter Švicarsko konfederacijo na drugi strani v boju proti goljufijam in vsem drugim nezakonitim dejanjem, ki škodijo njihovim finančnim interesom
(2009/127/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti, in zlasti člena 280 v povezavi s prvim stavkom prvega pododstavkom člena 300(2) in prvega pododstavka člena 300(3) Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
Svet je 14. decembra 2000 pooblastil Komisijo za pogajanja s Švicarsko konfederacijo o sklenitvi Sporazuma o sodelovanju v boju proti goljufijam in vsem drugim nezakonitim dejanjem, ki škodijo finančnim interesom Skupnosti in njenih držav članic, vključno z davkom na dodano vrednost in trošarinami.
(2)
V skladu s Sklepom Sveta z dne 26. oktobra 2004 o podpisu v imenu Evropske skupnosti, Sporazuma o sodelovanju med Evropsko skupnostjo in njenimi državami članicami na eni strani ter Švicarsko konfederacijo na drugi strani v boju proti goljufijam in vsem drugim nezakonitim dejanjem, ki škodijo njihovim finančnim interesom in ob upoštevanju njegove poznejše sklenitve, je bil Sporazum podpisan dne 26. oktobra 2004.
(3)
Sporazum ustanavlja skupni odbor s pristojnostmi sprejemanja odločitev na določenih področjih, zato je treba natančno opredeliti, kdo bo v tem odboru predstavljal Skupnost.
(4)
Sporazum je treba odobriti -
SKLENIL:
Člen 1
Sporazum o sodelovanju med Evropsko skupnostjo in njenimi državami članicami na eni strani ter Švicarsko konfederacijo na drugi strani v boju proti goljufijam in vsem drugim nezakonitim dejanjem, ki škodijo njihovim finančnim interesom (v nadaljnjem besedilu „Sporazum“), in sklepna listina se odobrita v imenu Evropske skupnosti.
Besedilo Sporazuma in sklepna listina sta priložena temu sklepu (2).
Člen 2
V skupnem odboru, ki ga ustanavlja člen 39 Sporazuma, bo Skupnost v tistih zadevah, ki so v njeni izključni pristojnosti, zastopala Komisija.
Čeprav se pri glasovanju o stališčih, ki jih bo Skupnost zastopala pri izvajanju Sporazuma glede sklepov ali priporočil skupnega odbora, jih bo Svet na predlog Komisije sprejemal s kvalificirano večino. Pri glasovanju o stališču, ki pokriva področje, za katerega se zahteva soglasnost za sprejetje notranjih pravil, Svet odloča soglasno.
Člen 3
Predsednik Sveta v imenu Skupnosti pošlje uradno obvestilo iz člena 44(2) Sporazuma (3).
Predsednik Sveta v imenu Skupnosti uradno izjavi, da lahko Skupnost v okviru svojih pristojnosti uporablja Sporazum že pred začetkom njegove veljavnosti v odnosih z vsemi drugimi pogodbenicami, ki so podale enako izjavo, v skladu s členom 44(3) Sporazuma (4).
Člen 4
Ta sklep se objavi v Uradnem listu Evropske unije.
V Bruslju, 18. decembra 2008

Labels: 11
5
10
18
15